מודי'ס הורידה את דירוג האשראי של יוון בשל התגברות החשש שתגיע לחדלות פירעון - גלובל - TheMarker
מודי'ס הורידה את דירוג האשראי של יוון בשל התגברות החשש שתגיע לחדלות פירעון
ממשלת יוון זעמה על הורדת הדירוג "הפזיזה" וקראה להדק את הפיקוח על סוכנויות דירוג האשראי
07.03.2011 10:47 עודכן ב: 13.03.2011 19:15
סוכנות דירוג האשראי מודי'ס הורידה היום את דירוג האשראי של יוון בשלוש רמות, בשל קשייה של יוון להתמודד עם חובותיה והתגברות הסבירות להגעתה לחדלות פירעון. בנוסף, פירסמה מודי'ס תחזית שלילית לדירוג האשראי של יוון, אשר מרמזת כי עלולות להתבצע הורדות נוספות.
מודי'ס הורידה את דירוג האשראי של יוון מ-Ba1 ל-B1, ואמרה כי ההורדה נובעת מהמשימה האדירה העומדת בפני יוון, שהיא רפורמה בענייניה הפיננסיים. מודי'ס הוסיפה כי התקדמות איטית מהצפוי בנושא מס ההכנסה והתקדמות לא מספקת ביישום רפורמות הובילו להכנסות נמוכות מהצפוי ממסים. בנוסף, ציינה מודי'ס את אי הודאות השורר עדיין בנוגע לתמיכה ביוון לאחר שנת 2013 ואת הסכנה הגוברת שבהגעה לחדלות פירעון.
"הסוכנות מאמינה כי הסבירות לחדלות פירעון התגברה מאז הורדת הדירוג האחרונה ביוני 2010", נאמר בהודעת מודי'ס. מאז ההורדה הקודמת מדורגות האג"ח של יוון כ"אג"ח זבל".
מודי'ס אמרה כי היא עלולה להוריד שוב את דירוג האשראי של יוון אם מחויבותה של הממשלה לרפורמות תדעך, אך הוסיפה כי היא עשויה גם להעלות את הדירוג אם החששות מחדלות פירעון יתפוגגו או שמצב הגירעון של יוון יתייצב.
בתגובה להודעת מודי'ס, האשימה ממשלת יוון את סוכנות הדירוג בכך שנהגה בפזיזות כשהורידה את הדירוג, ואמרה כי ההורדה לחלוטין אינה מוצדקת, ונעשתה תוך התעלמות מההתקדמות הרבה שעשתה יוון בחודשים האחרונים. "בתקופה שבה הכלכלה העולמית פגיעה ואמון השווקים במצב רגיש, החלטות דירוג לא מאוזנות ולא מוצדקות כמו זו של מודי'ס עלולות להזיק לנבואות שמגשימות את עצמן ומחזקות את הטענות לכך שיש צורך ברגולציה הדוקה יותר על סוכנויות דירוג האשראי עצמן", אמר שר האוצר היווני.